Ga twe e rile a o amogela, mopalamente a bolela fa molelo o supa gore, Botswanao tswa kae, o ya kae. Re tsaya gore, ka mafoko a, mopalamente o ne a raya gore, go tswa nako e go neng go tsewa boipuso, go tsena gompieno, go na le dingwe tse Botswana a di dirileng a di kgona, mme gape, go sa ntse go na le tse dingwe tse di ka dirwang go fetela pele. A kopa morafe wa kgaolo gore ba itebe, ba ipotse gore, ke eng se bone ba ka se dirang go isa Botswana pele. Pego e bolela fa kwa Shoshong molelo o ne wa amogelwa ke kgosi ya motse Kgosi Kgamane. Ka mogolo ga a ke a tlhoka gore e re a na le morafe a bue sengwe, a tla ka la gagwe kgosi. Ga twe o ne a re, go tswa kgakala lefatshe leno le gogwa ke dikgosi tse di neng di tlhokomela morafe di bile di tsisa kagiso. A tswelela a re, o itumelela gore, puso ya gompieno e ntse e tshegeditse ngwao ya bogosi.